Co chanta la tscharlonda?

Da Felix Giger 

Or da la descripziun da l’utschè en la “Canzun dils utschels”, scritta l’onn 1762 en l’idiom da Schons (publitgada en las Annalas 3, 310ss.) daventi spert cler, era per quel che conuscha mal ils utschels, da tge utschè ch’i sa tracta:

Er la tscharlonda sgola egl ault
A conta bein, pilvèr
Nella verda, bella prada, cur ei fa cauld,
Cunfortla ilg pardèr.
La saulza bi cantonde,
Ch’in strusch la po vèr pli.

La tscharlonda sa esser be la lodola, numnada en ladin era lódula u laudinella. Il num ch’è documentà be per quest text, sto esser stà ina giada bler pli derasà. Quai mussa in vegl gieu da Nadal ladin dal 16avel tschientaner, en il qual il “Trummenschlager” di al bandierel:

Sar bandirel, hoatz m’eis gnieu avaunt,
Cha mieu tamboarl he sü standieu.
El suna sco üna giarlanda.

La giarlanda, che è medemamain documentada be en quest text, e la tscharlonda èn senza dubi il medem utschè. Il num stat en connex cul talian calandra e va enavos sin il grec CALANDRA. La midada da calandra sin chalandra è regulara; il barat da l’r (da chalandra sin charlanda) san ins observar era en auters pleds rumantschs. A la famiglia da CALANDRA appartegna era la chalendrina da la Val Müstair. I n’è betg pussaivel da decider, sche quests emprims dus pleds èn ils pli vegls nums rumantschs per l’utschè. Gia en il 16avel tschientaner èn documentads ils nums ladins laudinella, lodinella, ludinella. Quels van enavos sin il latin ALAUDULA, ina furma diminutiva dal keltolatin ALAUDA ‘lodola da la cresta’. A la *laudula primitiva han ils Ladins agiuntà la finiziun diminutiva -ella e fatg ina *laudulella che ha dà per dissimulaziun *laudunella e lura laudinella. Ils nums actuals lódola, lódula (Engiadina) e lodóla (Surselva, Surmeir), che van medemamain enavos sin ALAUDULA, èn vegnids emprestads or dal talian pir en il 19avel tschientaner. Il vocabulari talian-rumantsch dal chaputschin Flaminio da Sale, publitgà l’onn 1729, dà per il talian lodola en la rubrica sursilvana la furma pseudolatina alaudes ed en la rubrica surmirana il tudestg lerg. La furma lerch cumpara era en il cudesch da chanzuns da Mattli Conrad dal 1784 ed en ses cudesch da scola dal 1826. En il cudesch da scola sursilvan dal 1836 è la lodola documentada per l’emprima giada. Il num relativamain giuven è vegnì modifitgà en la bucca dal pievel. Stierva numna la lodola dola, Donat idóla, Sur e Savognin odóla. Placi Condrau numna ella en ses cudesch da scola dal 1857 loda. In bel num ha Domat: la tschintschiera ‘quella che tschontscha, baterla’. I n’è betg pli pussaivel d’eruir, sch’ils trais nums principals tscharlonda/giarlanda, laudinella e lodola vegnivan duvrads oriundamain per differenziar las spezias u sch’els eran expressiuns generalas. La chaplüda da Zernez è la lodola da la cresta. Il loduin ed il türl èn emprest ladins dal talian per dar in num a la lodola da guaud. Ed uss: co chanta la tscharlonda? La meglra resposta survegnis vus, faschond ina excursiun questa primavaira tras prads e pradas, pertge la tscharlonda viva anc adina tar nus. Per ventira!